title: Rozhodnutie Rady (EÚ) 2016/1098 zo 4. júla 2016 o pozícii, ktorá sa má v mene Európskej únie zaujať vo Výbore veľvyslancov AKT – EÚ, pokiaľ ide o revíziu prílohy III k Dohode o partnerstve AKT – EÚ

text:
               7.7.2016

               SK

               Úradný vestník Európskej únie

               L 182/39

         ROZHODNUTIE RADY (EÚ) 2016/1098
   zo 4. júla 2016
   o pozícii, ktorá sa má v mene Európskej únie zaujať vo Výbore veľvyslancov AKT – EÚ, pokiaľ ide o revíziu prílohy III k Dohode o partnerstve AKT – EÚ
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na článok 209 ods. 2, v spojení s článkom 218 ods. 9,
   so zreteľom na Dohodu o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej (1),
   so zreteľom na návrh Európskej komisie,
   keďže:

               (1)

               V článku 100 Dohody o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej (ďalej len dohoda o partnerstve AKT – EÚ) sa stanovuje, že prílohy Ia, Ib, II, III, IV a VI k uvedenej dohode môžu byť revidované, preskúmané a/alebo zmenené Radou ministrov AKT – EÚ na základe odporúčania Výboru AKT – EÚ pre spoluprácu v rozvojových financiách.

               (2)

               V článku 15 ods. 4 dohody o partnerstve AKT – EÚ sa stanovuje, že Rada ministrov AKT – EÚ môže delegovať právomoci na Výbor veľvyslancov AKT – EÚ.

               (3)

               Na svojom 39. zasadnutí, ktoré sa konalo 19. a 20. júna 2014 v Nairobi v Keni sa Rada ministrov AKT – EÚ v spoločnom vyhlásení dohodla, že pristúpi k riadnemu uzatvoreniu Centra pre rozvoj podnikania (ďalej len „CDE“) a ku zmene prílohy III k dohode o partnerstve AKT – EÚ a na tento účel delegovala na Výbor veľvyslancov AKT – EÚ právomoc pokročiť v tejto záležitosti s cieľom prijať potrebné rozhodnutia vrátane príslušnej zmeny uvedenej prílohy III.

               (4)

               Príloha III k dohode o partnerstve AKT – EÚ by sa mala zmeniť, aby vymedzila nový právny rámec pre existenciu CDE výlučne pre potreby jeho likvidácie.

               (5)

               Pozícia Únie vo Výbore veľvyslancov AKT – EÚ, pokiaľ ide o revíziu prílohy III k dohode o partnerstve AKT – EÚ, by preto mala byť založená na pripojenom návrhu rozhodnutia,

         PRIJALA TOTO ROZHODNUTIE:
   Článok 1
   1.   Pozícia, ktorá sa má v mene Únie zaujať vo Výbore veľvyslancov AKT – EÚ pokiaľ ide o revíziu prílohy III k dohode o partnerstve AKT – EÚ, je založená na návrhu rozhodnutia Výboru veľvyslancov AKT – EÚ, ktorý je pripojený k tomuto rozhodnutiu.
   2.   Malé technické zmeny v návrhu rozhodnutia môžu schváliť zástupcovia Únie vo Výbore veľvyslancov AKT – EÚ bez ďalšieho rozhodnutia Rady.
   Článok 2
   Rozhodnutie Výboru veľvyslancov AKT – EÚ sa po jeho prijatí uverejní v Úradnom vestníku Európskej únie.
   Článok 3
   Toto rozhodnutie nadobúda účinnosť dňom jeho prijatia.

      V Bruseli 4. júla 2016

            Za Radu

            predseda

         M. LAJČÁK

      (1)  Dohoda podpísaná v Cotonou 23. júna 2000 (Ú. v. ES L 317, 15.12.2000, s. 3), zmenená dohodou podpísanou v Luxemburgu 25. júna 2005 (Ú. v. EÚ L 209, 11.8.2005, s. 27) a dohodou podpísanou v Ouagadougou 22. júna 2010 (Ú. v. EÚ L 287, 4.11.2010, s. 3).

      NÁVRH
      ROZHODNUTIE VÝBORU VEĽVYSLANCOV AKT – EÚ č. 2016/…
      z
      pokiaľ ide o revíziu prílohy III k dohode o partnerstve AKT – EÚ
      VÝBOR VEĽVYSLANCOV AKT – EÚ,
      so zreteľom na Dohodu o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej (1) (ďalej len „dohoda o partnerstve AKT – EÚ“), a najmä na jej článok 100,
      keďže:

                  (1)

                  V článku 100 dohody o partnerstve AKT – EÚ sa stanovuje, že prílohy Ia, Ib, II, III, IV a VI k uvedenej dohode môžu byť revidované, preskúmané a/alebo zmenené Radou ministrov AKT – EÚ na základe odporúčania Výboru AKT – EÚ pre spoluprácu v rozvojových financiách.

                  (2)

                  V článku 15 ods. 4 dohody o partnerstve AKT – EÚ sa stanovuje, že Rada ministrov AKT – EÚ môže delegovať právomoci na Výbor veľvyslancov AKT – EÚ.

                  (3)

                  Článok 2 prílohy III k dohode o partnerstve AKT – EÚ sa týka Centra pre rozvoj podnikania (ďalej len „CDE“). Podľa článku 2 ods. 6 písm. a) uvedenej prílohy III je Výbor veľvyslancov AKT – EÚ vymenovaný za dozorný orgán CDE a okrem iného je zodpovedný za vypracovanie stanov CDE, ktoré boli prijaté rozhodnutím Výboru veľvyslancov AKT – EÚ č. 8/2005 (2) (ďalej len „stanovy CDE“). Podľa článku 2 ods. 7 písm. a) prílohy III je výkonná rada CDE okrem iného zodpovedná za prijatie rozpočtových pravidiel CDE a jeho služobného poriadku.

                  (4)

                  V článku 1 stanov CDE sa vymedzuje zásada právnej subjektivity CDE.

                  (5)

                  V článkoch 9 a 10 stanov CDE sa vymedzuje mandát a zloženie výkonnej rady CDE.

                  (6)

                  Na svojom 39. zasadnutí, ktoré sa konalo 19. a 20. júna 2014 v Nairobi v Keni sa Rada ministrov AKT – EÚ v spoločnom vyhlásení dohodla, že pristúpi k riadnemu uzatvoreniu CDE a ku zmene prílohy III k dohode o partnerstve AKT – EÚ a na tento účel delegovala na Výbor veľvyslancov AKT – EÚ právomoc pokročiť v tejto záležitosti s cieľom prijať potrebné rozhodnutia vrátane príslušnej zmeny uvedenej prílohy III.

                  (7)

                  Uvedeným spoločným vyhlásením Rady ministrov AKT – EÚ sa zriadila spoločná pracovná skupina AKT – EÚ s cieľom zabezpečiť uzatvorenie CDE za čo najlepších podmienok.

                  (8)

                  Výbor veľvyslancov AKT – EÚ svojím rozhodnutím č. 4/2014 (3) poveril výkonnú radu CDE, aby prijala všetky vhodné opatrenia potrebné na prípravu uzatvorenia CDE. Výkonná rada CDE následne podpísala zmluvu so správcom konkurznej podstaty do 31. decembra 2016.

                  (9)

                  V súlade s článkom 2 ods. 3 rozhodnutia č. 4/2014 sa v pláne uzatvorenia predpokladá, že likvidácia sa dokončí do 31. decembra 2016 (ďalej „fáza uzatvorenia“). CDE vstúpilo do fázy svojho uzatvorenia po tom, čo výkonná rada v dňoch 29. až 30. júna 2015 schválila plán jeho definitívneho uzatvorenia.

                  (10)

                  Po fáze uzatvorenia by mala nasledovať „pasívna fáza“, počas ktorej bude CDE existovať len pre potreby svojej likvidácie. Pasívna fáza, ktorú má riadiť správca konkurznej podstaty, môže zahŕňať administratívne úlohy, okrem iného vedenie archívov CDE, vybavovanie administratívnych formalít alebo riešenie zostávajúcich sporov, ktoré nebolo možné urovnať počas fázy uzatvorenia. Pasívna fáza by sa mala začať v deň nasledujúci po ukončení fázy uzatvorenia, a to 1. januára 2017. Pasívna fáza by sa mala skončiť po uplynutí štyroch rokov alebo po tom, čo CDE vysporiadalo všetky svoje záväzky a speňažilo všetok svoj majetok, podľa toho, čo nastane skôr.

                  (11)

                  Podľa článku 26 ods. 1 nariadenia o rozpočtových pravidlách CDE prijatého rozhodnutím Výboru veľvyslancov AKT – ES č. 5/2004 (4) by sa na konci rozpočtového roka mali uzavrieť účty CDE, aby bolo možné zostaviť účtovnú závierku CDE. Štatutárny audit za rok 2016 týkajúci sa fázy uzatvorenia by sa preto mal dokončiť najneskôr do 30. júna 2017.

                  (12)

                  Zmeny prílohy III k dohode o partnerstve AKT – EÚ sa týkajú vypustenia odkazov na CDE. Toto rozhodnutie predstavuje nový právny rámec CDE od začiatku pasívnej fázy, a to od 1. januára 2017.

                  (13)

                  Podľa článku 95 ods. 1 dohody o partnerstve AKT – EÚ sa platnosť dohody skončí v roku 2020. Riadiace štruktúry, ktoré sa vzťahujú na fungovanie CDE v pasívnej fáze, by sa preto mali vymedziť aj na obdobie po 29. februári 2020,

            PRIJAL TOTO ROZHODNUTIE:
      Článok 1
      Na účely zohľadnenia zastavenia činnosti CDE k 31. decembru 2016 sa príloha III k dohode o partnerstve AKT – EÚ mení takto:

                  1.

                  Názov prílohy III sa nahrádza takto:
                  „Inštitucionálna podpora“

                  2.

                  Článok 1 sa nahrádza takto:
                  „Spolupráca podporuje inštitucionálny mechanizmus na podporu poľnohospodárstva a rozvoja vidieka. V tejto súvislosti spolupráca pomáha posilniť a upevniť úlohu Technického centra pre poľnohospodársku a vidiecku spoluprácu (CTA) v rozvoji inštitucionálnej kapacity AKT, najmä pri riadení informácií s cieľom zlepšiť prístup k technológiám na zvýšenie produktivity poľnohospodárstva, komercializáciu, potravinovú bezpečnosť a rozvoj vidieka.“

                  3.

                  Článok 2 sa vypúšťa.

                  4.

                  Článok 3 sa stáva článkom 2.

            Článok 2
      1.   Pred skončením fázy uzatvorenia, a to 31. decembrom 2016, Európska komisia uzavrie zmluvu so správcom konkurznej podstaty, ktorý má zabezpečiť vykonanie pasívnej fázy od 1. januára 2017 počas obdobia štyroch rokov alebo kým si CDE nevysporiada všetky svoje záväzky a nespeňaží všetok svoj majetok, podľa toho, čo nastane skôr.
      2.   Správca konkurznej podstaty je zodpovedný za vykonanie pasívnej fázy. Správca konkurznej podstaty predkladá Výboru veľvyslancov AKT – EÚ výročné správy o pokroku dosiahnutom pri vykonávaní pasívnej fázy.
      Článok 3
      1.   Stanovy CDE, jeho rozpočtové pravidlá a služobný poriadok zostávajú v platnosti do konca fázy uzatvorenia.
      Toto rozhodnutie predstavuje nový právny rámec CDE s účinnosťou od 1. januára 2017.
      2.   Od 1. januára 2017 sa právna subjektivita CDE vymedzená v článku 1 stanov CDE zachováva výhradne na účely likvidácie CDE.
      3.   Počas pasívnej fázy bude výkonná rada CDE, zriadená článkami 9 a 10 stanov CDE, aj naďalej existovať až do dátumu rozhodnutia Výboru veľvyslancov AKT – EÚ o návrhu na udelenie absolutória podľa článku 4 rozhodnutia č. 4/2014.
      Od začatia pasívnej fázy sa úlohy výkonnej rady CDE obmedzujú na schválenie správy o uzatvorení, schválenie účtovnej závierky týkajúcej sa fázy uzatvorenia a predloženie návrhu na udelenie absolutória Výboru veľvyslancov AKT – EÚ, aby o ňom rozhodol. Od 1. januára 2017 sa bude stretávať len raz ročne. Tým sa nevylučuje možnosť, aby výkonný výbor CDE rozhodol písomným postupom.
      Ak Výbor veľvyslancov AKT – EÚ do troch mesiacov odo dňa predloženia návrhu nerozhodne inak, absolutórium sa považuje za schválené tri mesiace po dátume predloženia absolutória alebo k 31. decembru 2017, podľa toho, čo nastane skôr.
      4.   Náklady na pasívnu fázu sa financujú z 11. Európskeho rozvojového fondu.
      5.   Nároky CDE voči tretím stranám a nároky tretích strán voči CDE podliehajú premlčacej lehote troch rokov, ktorá začína plynúť 1. januára 2017.
      Článok 4
      Úloha spoločnej pracovnej skupiny AKT – EÚ pre uzatvorenie CDE, ako sa ustanovuje v spoločnom vyhlásení Rady ministrov AKT – EÚ z 19. – 20. júna 2014, sa končí rozhodnutím Výboru veľvyslancov AKT – EÚ o udelení absolutória podľa článku 4 rozhodnutia č. 4/2014.
      Článok 5
      Toto rozhodnutie nadobúda účinnosť po jeho prijatí, s výnimkou článku 1, ktorý nadobúda účinnosť 1. januára 2017.

         V …

               Za Výbor veľvyslancov AKT – EÚ

               predseda

         (1)  Dohoda podpísaná v Cotonou 23. júna 2000 (Ú. v. ES L 317, 15.12.2000, s. 3.), zmenená dohodou podpísanou v Luxemburgu 25. júna 2005 (Ú. v. EÚ L 209, 11.8.2005, s. 27) a dohodou podpísanou v Ouagadougou 22. júna 2010 (Ú. v. EÚ L 287, 4.11.2010, s. 3).

         (2)  Rozhodnutie Výboru veľvyslancov AKT – ES č. 8/2005 z 20. júla 2005 o stanovách a rokovacom poriadku Centra pre rozvoj podnikania (CDE) (Ú. v. EÚ L 66, 8.3.2006, s.16).

         (3)  Rozhodnutie Výboru veľvyslancov AKT – EÚ č. 4/2014 z 23. októbra 2014 o mandáte, ktorý sa má udeliť výkonnej rade Centra pre rozvoj podnikania (CDE) (Ú. v. EÚ L 330, 15.11.2014, s. 61).

         (4)  Rozhodnutie Výboru veľvyslancov AKT – ES č. 5/2004 zo 17. decembra 2004 o rozpočtových pravidlách Centra pre rozvoj podnikania (Ú. v. EÚ L 70, 9.3.2006, s. 52).


title: 2009/783/ES: Rozhodnutie Komisie z  22. októbra 2009 o vymenovaní členov diskusnej skupiny strán zainteresovaných v oblasti zdravotníctva a ochrany spotrebiteľa zriadenej na základe rozhodnutia 2007/602/ES

text:
               24.10.2009

               SK

               Úradný vestník Európskej únie

               L 279/6

      ROZHODNUTIE KOMISIE

   z 22. októbra 2009
   o vymenovaní členov diskusnej skupiny strán zainteresovaných v oblasti zdravotníctva a ochrany spotrebiteľa zriadenej na základe rozhodnutia 2007/602/ES
   (2009/783/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na rozhodnutie Komisie 2007/602/ES z 5. septembra 2007, ktorým sa zriaďuje diskusná skupina strán zainteresovaných v oblasti zdravotníctva a ochrany spotrebiteľa (1), a najmä na jeho článok 3 ods. 1,
   keďže:

               (1)

               Diskusná skupina strán zainteresovaných v oblasti zdravotníctva a ochrany spotrebiteľa bola zriadená na základe rozhodnutia 2007/602/ES s účinnosťou od 10. októbra 2007 s cieľom poskytnúť Komisii poradenstvo v oblasti najlepších postupov v konzultačnom procese a pomôcť jej lepšie prispôsobiť procesy zapojenia zainteresovaných strán ich potrebám v uvedených oblastiach.

               (2)

               Komisia vymenovala členov diskusnej skupiny strán zainteresovaných v oblasti zdravotníctva a ochrany spotrebiteľa rozhodnutím 2007/793/EC (2) s účinnosťou od 29. novembra 2007 bez toho, aby špecifikovala ich jednotlivé funkčné obdobia. Preto je potrebné rozhodnúť, ktorí členovia budú v súlade s článkom 3 ods. 4 rozhodnutia 2007/602/ES vymenovaní na štvorročné funkčné obdobie a ktorí členovia budú vymenovaní na dvojročné funkčné obdobie.

               (3)

               Niektorí členovia skupiny potvrdili svoj úmysel spolupracovať len do konca novembra 2009. Aby sa zabezpečila kontinuita činnosti tejto skupiny, je preto potrebné stanoviť funkčné obdobie ostatných členov na štyri roky.

               (4)

               Podľa článku 3 ods. 1 rozhodnutia 2007/602/ES vymenuje Komisia členov skupiny spomedzi odborníkov s kvalifikáciou v oblastiach uvedených v článku 2 ods. 2 uvedeného rozhodnutia, ktorí zareagovali na výzvu na vyjadrenie záujmu.

               (5)

               Výzva na vyjadrenie záujmu bola zverejnená 11. mája 2009 a uzatvorená 16. júna 2009; doručených bolo 56 žiadostí.

               (6)

               Spomedzi žiadostí doručených na základe výzvy na vyjadrenie záujmu bolo vybraných desať odborníkov. Sú to odborníci s vyváženými skúsenosťami v oblastiach zainteresovaných strán, ktoré sa zaoberajú rozličnými oblasťami politiky spadajúcimi do pôsobnosti Generálneho riaditeľstva pre zdravie a spotrebiteľov. Členovia diskusnej skupiny zainteresovaných strán sú vymenúvaní na základe najvyššej možnej úrovne kvalifikácie, širokého rozsahu príslušných odborných znalostí a, v súlade s týmito kritériami, čo najširšieho možného geografického rozmiestnenia v rámci Spoločenstva, ako aj vyváženého zastúpenia žien a mužov,

         ROZHODLA TAKTO:
   Článok 1
   V súlade s článkom 3 ods. 4 rozhodnutia 2007/602/ES Komisia týmto stanovuje mandát nasledujúcich členov diskusnej skupiny zainteresovaných strán na štyri roky, a to od 29. novembra 2007 do 29. novembra 2011:

               BAX Willemien

               BERTELETTI KEMP Florence

               CZIMBALMOS Ágnes

               DI PUPPO Roshan

               GALLANI Barbara

               GOUVEIA Rodrigo

               KETTLITZ Beate

               ROSS Melody

               SHEPPARD Philip

               TIDDENS-ENGWIRDA Lisette

         Článok 2
   Komisia týmto vymenúva na úplné štvorročné funkčné obdobie týchto nových členov diskusnej skupiny zainteresovaných strán:

               CEPONYTE Zita

               GRUNER Bernd

               HERVE Maryse

               KOSINSKA Monika

               KUTIN Breda

               LOGSTRUP Susanne

               RODRIGUEZ Nathalie

               VAN TICHELEN Sonja

               VINCENTEN Joanne

               VON ESSEN Garlich

         Článok 3
   Toto rozhodnutie nadobúda účinnosť 2. novembra 2009.

      V Bruseli 22. októbra 2009

            Za Komisiu

         Meglena KUNEVA

            členka Komisie

      (1)  Ú. v. EÚ L 234, 6.9.2007, s. 13.

      (2)  Ú. v. EÚ L 320, 6.12.2007, s. 33.


title: Rozhodnutie Európskeho výboru pre systémové riziká z  3. júna 2011 o prístupe verejnosti k dokumentom Európskeho výboru pre systémové riziká (ESRB/2011/5)

text:
               16.6.2011

               SK

               Úradný vestník Európskej únie

               C 176/3

         ROZHODNUTIE EURÓPSKEHO VÝBORU PRE SYSTÉMOVÉ RIZIKÁ
   z 3. júna 2011
   o prístupe verejnosti k dokumentom Európskeho výboru pre systémové riziká
   (ESRB/2011/5)
   2011/C 176/03
   GENERÁLNA RADA EURÓPSKEHO VÝBORU PRE SYSTÉMOVÉ RIZIKÁ,
   so zreteľom na nariadenie Európskeho parlamentu a Rady (EÚ) č. 1092/2010 z 24. novembra 2010 o makroprudenciálnom dohľade Európskej únie nad finančným systémom a o zriadení Európskeho výboru pre systémové riziká (1), a najmä na jeho článok 4 ods. 2, článok 8 ods. 3 a článok 16 ods. 3,
   so zreteľom na nariadenie Rady (EÚ) č. 1096/2010 zo 17. novembra 2010, ktorým sa Európskej centrálnej banke udeľujú osobitné úlohy týkajúce sa fungovania Európskeho výboru pre systémové riziká (2), a najmä na jeho článok 6 ods. 1 a článok 7,
   so zreteľom na rozhodnutie Európskeho výboru pre systémové riziká ESRB/2011/1 z 20. januára 2011, ktorým sa prijíma rokovací poriadok Európskeho výboru pre systémové riziká (3), a najmä na jeho článok 5 ods. 5, článok 10 ods. 5, článok 12 ods. 5 a článok 13 ods. 10,
   so zreteľom na rozhodnutie ECB/2004/3 zo 4. marca 2004 o prístupe verejnosti k dokumentom Európskej centrálnej banky (4),
   keďže je potrebné prijať praktické opatrenia na uplatňovanie rozhodnutia ECB/2004/3 na dokumenty Európskeho výboru pre systémové riziká (ESRB). Takéto opatrenia by mali: i) zaisťovať účinnosť a dôvernosť konaní, činností a diskusií ESRB, ako aj jeho varovaní a odporúčaní, ii) bližšie vymedziť postup vybavovania žiadostí o prístup k dokumentom ESRB adresovaných stranám zastúpeným v generálnej rade ESRB a iii) zabezpečiť dvojstupňové konanie v súlade s dobrou administratívnou praxou,
   PRIJALA TOTO ROZHODNUTIE:
   Článok 1
   Účel
   Týmto rozhodnutím sa ustanovujú praktické opatrenia na uplatňovanie rozhodnutia ECB/2004/3 na dokumenty ESRB. ESRB primerane uplatňuje pravidlá vymedzené v rozhodnutí ECB/2004/3, ktoré Európska centrálna banka (ECB) uplatňuje na udeľovanie prístupu k dokumentom ECB, na udeľovanie prístupu k dokumentom ESRB s výhradou úprav ustanovených v tomto rozhodnutí.
   Článok 2
   Vymedzenie pojmov
   Na účely tohto rozhodnutia sa:

               a)

               „dokumentom“ a „dokumentom ESRB“ rozumie akýkoľvek obsah bez ohľadu na jeho nosič (napísaný na papieri, uložený v elektronickej forme alebo ako zvukový, vizuálny alebo audiovizuálny záznam), ktorý ESRB vypracuje alebo uchováva a ktorý sa týka jeho politík, činností alebo rozhodnutí;

               b)

               „treťou osobou“ rozumie akákoľvek fyzická alebo právnická osoba alebo akýkoľvek subjekt mimo ESRB;

               c)

               „členom ESRB“ rozumie inštitúcia alebo orgán, ktorý je treťou osobou a ktorého zástupca je v súlade s článkom 6 ods. 1 a 2 nariadenia (EÚ) č. 1092/2010 členom generálnej rady ESRB.

         Článok 3
   Výnimky
   1.   Na výnimky z prístupu k dokumentom ESRB sa uplatňujú pravidlá vymedzené v článku 4 rozhodnutia ECB/2004/3 s výhradou úprav ustanovených v tomto článku.
   2.   ESRB odmietne prístup k dokumentu ESRB na základe niektorého z dôvodov vymedzených v článku 4 rozhodnutia ECB/2004/3 a predovšetkým v prípade, ak by sa jeho zverejnením porušila ochrana verejného záujmu týkajúceho sa dôvernosti alebo účinnosti jeho konaní, činností, diskusií, varovaní alebo odporúčaní.
   3.   Pokiaľ ide o dokumenty tretej osoby a nie je zrejmé, či dokument môže alebo nemôže byť zverejnený, ESRB konzultuje s dotknutou treťou osobou s cieľom posúdiť, či sa uplatňuje výnimka podľa tohto článku. ESRB môže postúpiť žiadosti o prístup k dokumentom vypracovaným členmi ESRB dotknutému členovi ESRB.
   4.   Generálna rada ESRB vykonáva funkcie, ktorými je v článku 4 ods. 6 rozhodnutia ECB/2004/3 poverená Rada guvernérov ECB.
   Článok 4
   Dokumenty, ktoré uchovávajú členovia ESRB
   Pokiaľ nie je zrejmé, či dokument môže alebo nemôže byť zverejnený, člen ESRB môže zverejniť dokumenty, ktoré sú v držbe člena ESRB a ktoré vypracoval ESRB, iba po predchádzajúcej konzultácii s generálnou radou ESRB. Člen ESRB môže prípadne postúpiť takúto žiadosť generálnej rade ESRB.
   Článok 5
   Vybavovanie žiadostí
   1.   ESRB vybavuje žiadosti o prístup k dokumentom ESRB v súlade s článkami 6 až 8 rozhodnutia ECB/2004/3 s výhradou úprav ustanovených v tomto článku.
   2.   Žiadosti a opakované žiadosti o prístup k dokumentom ESRB sa podávajú sekretariátu ESRB (5).
   3.   Najvyšší predstaviteľ sekretariátu ESRB vykonáva funkcie, ktorými je v článku 7 ods. 1 rozhodnutia ECB/2004/3 poverený generálny riaditeľ Sekretariátu a jazykových služieb ECB.
   4.   Generálna rada ESRB vykonáva funkcie, ktorými je v článku 7 ods. 2 a článku 8 ods. 1 rozhodnutia ECB/2004/3 poverená Výkonná rada ECB. Riadiaci výbor ESRB pomáha generálnej rade ESRB tým, že preskúmava opakované žiadosti a predkladá svoje hodnotenia.
   Článok 6
   Nadobudnutie účinnosti
   Toto rozhodnutie nadobúda účinnosť 18. júna 2011.

      Vo Frankfurte nad Mohanom 3. júna 2011

            predseda ESRB

         Jean-Claude TRICHET

      (1)  Ú. v. EÚ L 331, 15.12.2010, s. 1.

      (2)  Ú. v. EÚ L 331, 15.12.2010, s. 162.

      (3)  Ú. v. EÚ C 58, 24.2.2011, s. 4.

      (4)  Ú. v. EÚ L 80, 18.3.2004, s. 42.

      (5)  Adresa: ESRB’s Secretariat, Kaiserstrasse 29, 60311 Frankfurt am Main. Fax +49 6913447347. e-mail: esrbsecretariat@esrb.europa.eu


title: Rozhodnutie Európskeho parlamentu (EÚ) 2017/1666 z 27. apríla 2017 o absolutóriu za plnenie rozpočtu Európskej agentúry pre kontrolu rybárstva za rozpočtový rok 2015

text:
               29.9.2017

               SK

               Úradný vestník Európskej únie

               L 252/220

         ROZHODNUTIE EURÓPSKEHO PARLAMENTU (EÚ) 2017/1666
   z 27. apríla 2017
   o absolutóriu za plnenie rozpočtu Európskej agentúry pre kontrolu rybárstva za rozpočtový rok 2015
   EURÓPSKY PARLAMENT,

               —

               so zreteľom na konečnú ročnú účtovnú závierku Európskej agentúry pre kontrolu rybárstva za rozpočtový rok 2015,

               —

               so zreteľom na správu Dvora audítorov o overení ročnej účtovnej závierky Európskej agentúry pre kontrolu rybárstva za rozpočtový rok 2015 spolu s odpoveďami agentúry (1),

               —

               so zreteľom na vyhlásenie o vierohodnosti (2) vedenia účtov a zákonnosti a riadnosti príslušných operácií, ktoré poskytol Dvor audítorov za rozpočtový rok 2015 v súlade s článkom 287 Zmluvy o fungovaní Európskej únie,

               —

               so zreteľom na odporúčanie Rady z 21. februára 2017 o udelení absolutória agentúre za plnenie rozpočtu za rozpočtový rok 2015 (05873/2017 – C8-0067/2017),

               —

               so zreteľom na článok 319 Zmluvy o fungovaní Európskej únie,

               —

               so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (3), a najmä na jeho článok 208,

               —

               so zreteľom na nariadenie Rady (ES) č. 768/2005 z 26. apríla 2005, ktorým sa zriaďuje Európska agentúra pre kontrolu rybárstva a mení nariadenie (EHS) č. 2847/93, ktorým sa zriaďuje kontrolný systém spoločnej politiky rybolovu (4), a najmä na jeho článok 36,

               —

               so zreteľom na delegované nariadenie Komisie (EÚ) č. 1271/2013 z 30. septembra 2013 o rámcovom nariadení o rozpočtových pravidlách pre subjekty uvedené v článku 208 nariadenia Európskeho parlamentu a Rady (EÚ, Euratom) č. 966/2012 (5), a najmä na jeho článok 108,

               —

               so zreteľom na článok 94 rokovacieho poriadku a prílohu IV k nemu,

               —

               so zreteľom na správu Výboru pre kontrolu rozpočtu a stanovisko Výboru pre rybárstvo (A8-0100/2017),

               1.

               udeľuje absolutórium výkonnému riaditeľovi Európskej agentúry pre kontrolu rybárstva za plnenie rozpočtu agentúry za rozpočtový rok 2015;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, výkonnému riaditeľovi Európskej agentúry pre kontrolu rybárstva, Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Antonio TAJANI

            Generálny tajomník

         Klaus WELLE

      (1)  Ú. v. EÚ C 449, 1.12.2016, s. 93.

      (2)  Pozri poznámku pod čiarou č. 1.

      (3)  Ú. v. EÚ L 298, 26.10.2012, s. 1.

      (4)  Ú. v. EÚ L 128, 21.5.2005, s. 1.

      (5)  Ú. v. EÚ L 328, 7.12.2013, s. 42.


title: 2011/731/: Rozhodnutie Rady z  8. novembra 2011 o uzavretí Medzinárodnej dohody o tropickom dreve z roku 2006 v mene Európskej únie

text:
               12.11.2011

               SK

               Úradný vestník Európskej únie

               L 294/1

         ROZHODNUTIE RADY
   z 8. novembra 2011
   o uzavretí Medzinárodnej dohody o tropickom dreve z roku 2006 v mene Európskej únie
   (2011/731/EÚ)
   RADA EURÓPSKEJ ÚNIE
   so zreteľom na Zmluvu o fungovaní Európskej únie, a najmä na jej články 192 a 207, v spojení s jej článkom 218 ods. 6 písm. a),
   so zreteľom na návrh Európskej komisie,
   so zreteľom na súhlas Európskeho parlamentu,
   keďže:

               (1)

               Rokovacia konferencia založená pod záštitou konferencie Organizácie Spojených národov o obchode a rozvoji (UNCTAD) schválila 27. januára 2006 znenie Medzinárodnej dohody o tropickom dreve z roku 2006 (ďalej len „dohoda z roku 2006“).

               (2)

               O dohode z roku 2006 sa rokovalo s cieľom nahradiť Medzinárodnú dohodu o tropickom dreve z roku 1994 (ďalej len „dohoda z roku 1994“), ktorá bola predĺžená a zostáva v platnosti až do nadobudnutia platnosti dohody z roku 2006.

               (3)

               Dohoda z roku 2006 bola otvorená na podpis 3. apríla 2006 a zostane otvorená jeden mesiac po definitívnom nadobudnutí jej platnosti. Súhlas s tým, aby bola viazaná uvedenou dohodou, sa vyjadrí buď konečným podpisom, alebo ratifikáciou, prijatím, schválením alebo pristúpením.

               (4)

               Ciele dohody z roku 2006 sú v súlade so spoločnou obchodnou politikou, ako aj s politikou v oblasti životného prostredia.

               (5)

               Európske spoločenstvo bolo zmluvnou stranou dohody z roku 1994. Dohoda z roku 2006 bude aj naďalej prispievať k dosahovaniu cieľov trvalo udržateľného rozvoja Európskej únie.

               (6)

               Spoločenstvo podpísalo dohodu z roku 2006 2. novembra 2007. Všetky členské štáty vyjadrili svoj úmysel ju ratifikovať.

               (7)

               Keďže sa povinné príspevky spotrebiteľských členov Medzinárodnej organizácie pre tropické drevo stanovujú predovšetkým na základe objemu ich dovozu tropického dreva, Únia prispeje do administratívneho účtu Medzinárodnej organizácie pre tropické drevo po tom, čo dohoda z roku 2006 nadobudne platnosť, zatiaľ čo členské štáty, ako aj Únia, budú môcť poskytovať dobrovoľné finančné príspevky na plánované činnosti prostredníctvom účtov dobrovoľných príspevkov organizácie.

               (8)

               Dohoda z roku 2006 by sa mala schváliť,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje Medzinárodná dohoda o tropickom dreve z roku 2006 (1) (ďalej len „dohoda z roku 2006“).
   Článok 2
   Predseda Rady sa týmto poveruje vymenovať osobu(-y) splnomocnenú(-é) na uloženie schvaľovacej listiny v mene Únie u generálneho tajomníka Organizácie spojených národov v súlade s článkom 36 ods. 2 dohody z roku 2006.

      V Bruseli 8. novembra 2011

            Za Radu

            predseda

         J. VINCENT-ROSTOWSKI

      (1)  Text dohody bol uverejnený v Ú. v. EÚ L 262, 9.10.2007, s. 8, spolu s rozhodnutím o jej podpise a predbežnom vykonávaní.


title: Rozhodnutie Európskeho parlamentu (EÚ) 2017/1618 z 27. apríla 2017 o absolutóriu za plnenie všeobecného rozpočtu Európskej únie za rozpočtový rok 2015, oddiel V – Dvor audítorov

text:
               29.9.2017

               SK

               Úradný vestník Európskej únie

               L 252/120

         ROZHODNUTIE EURÓPSKEHO PARLAMENTU (EÚ) 2017/1618
   z 27. apríla 2017
   o absolutóriu za plnenie všeobecného rozpočtu Európskej únie za rozpočtový rok 2015, oddiel V – Dvor audítorov
   EURÓPSKY PARLAMENT,

               —

               so zreteľom na všeobecný rozpočet Európskej únie na rozpočtový rok 2015 (1),

               —

               so zreteľom na konsolidovanú ročnú účtovnú závierku Európskej únie za rozpočtový rok 2015 [COM(2016) 475 – C8-0273/2016] (2),

               —

               so zreteľom na výročnú správu Dvora audítorov o plnení rozpočtu za rozpočtový rok 2015 spolu s odpoveďami inštitúcií (3),

               —

               so zreteľom na vyhlásenie o vierohodnosti (4) vedenia účtov a zákonnosti a riadnosti príslušných operácií, ktoré poskytol Dvor audítorov za rozpočtový rok 2015 v súlade s článkom 287 Zmluvy o fungovaní Európskej únie,

               —

               so zreteľom na článok 314 ods. 10 a články 317, 318 a 319 Zmluvy o fungovaní Európskej únie,

               —

               so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (5), a najmä na jeho články 55, 99, 164, 165 a 166,

               —

               so zreteľom na článok 94 rokovacieho poriadku a prílohu IV k nemu,

               —

               so zreteľom na správu Výboru pre kontrolu rozpočtu (A8-0151/2017),

               1.

               udeľuje generálnemu tajomníkovi Dvora audítorov absolutórium za plnenie rozpočtu Dvora audítorov za rozpočtový rok 2015;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, Dvoru audítorov, Európskej rade, Rade, Komisii, Súdnemu dvoru Európskej únie, európskemu ombudsmanovi, európskemu dozornému úradníkovi pre ochranu údajov a Európskej službe pre vonkajšiu činnosť a aby zabezpečil ich uverejnenie v Úradnom vestníku Európskej únie (v sérii L).

            Predseda

         Antonio TAJANI

            Generálny tajomník

         Klaus WELLE

      (1)  Ú. v. EÚ L 69, 13.3.2015.

      (2)  Ú. v. EÚ C 380, 14.10.2016, s. 1.

      (3)  Ú. v. EÚ C 375, 13.10.2016, s. 1.

      (4)  Ú. v. EÚ C 380, 14.10.2016, s. 147.

      (5)  Ú. v. EÚ L 298, 26.10.2012, s. 1.


title: 2008/202/ES: Rozhodnutie Rady z  28. januára 2008 o uzatvorení Dohody medzi Európskym spoločenstvom a vládou Japonska o spolupráci a vzájomnej administratívnej pomoci v colných otázkach

text:
               6.3.2008

               SK

               Úradný vestník Európskej únie

               L 62/23

         ROZHODNUTIE RADY
   z 28. januára 2008
   o uzatvorení Dohody medzi Európskym spoločenstvom a vládou Japonska o spolupráci a vzájomnej administratívnej pomoci v colných otázkach
   (2008/202/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 133 v spojení s článkom 300 ods. 2 prvou vetou,
   so zreteľom na návrh Komisie,
   keďže:

               (1)

               Rada 5. apríla 1993 poverila Komisiu, aby v mene Európskeho spoločenstva začala rokovania o dohodách o colnej spolupráci s niektorými hlavnými obchodnými partnermi Spoločenstva.

               (2)

               Dohoda medzi Európskym spoločenstvom a vládou Japonska o spolupráci a vzájomnej administratívnej pomoci v colných otázkach by sa mala schváliť,

         ROZHODLA TAKTO:
   Článok 1
   Týmto sa v mene Európskeho spoločenstva schvaľuje Dohoda medzi Európskym spoločenstvom a vládou Japonska o spolupráci a vzájomnej pomoci v colných otázkach.
   Text dohody je pripojený k tomuto rozhodnutiu.
   Článok 2
   Komisia za pomoci predstaviteľov členských štátov zastupuje Spoločenstvo v Spoločnom výbore pre colnú spoluprácu zriadenom podľa článku 21 dohody.
   Článok 3
   Týmto sa predseda Rady poveruje určiť osoby splnomocnené podpísať dohodu v mene Spoločenstva.
   Článok 4
   Predseda Rady vykoná v mene Spoločenstva oznámenie ustanovené v článku 22 dohody (1).
   Článok 5
   Toto rozhodnutie sa uverejní v Úradnom vestníku Európskej únie.

      V Bruseli 28. januára 2008

            Za Radu

            predseda

         D. RUPEL

      (1)  Deň nadobudnutia platnosti dohody uverejní Generálny sekretariát Rady v Úradnom vestníku Európskej únie.
    ---documentbreak---

               6.3.2008

               SK

               Úradný vestník Európskej únie

               L 62/24

         DOHODA
   medzi Európskym spoločenstvom a vládou Japonska o spolupráci a vzájomnej administratívnej pomoci v colných otázkach
   EURÓPSKE SPOLOČENSTVO a VLÁDA JAPONSKA (ďalej len „zmluvné strany“),
   BERÚC DO ÚVAHY dôležitosť obchodných vzťahov medzi Japonskom a Európskym spoločenstvom (ďalej len „Spoločenstvo“) a so želaním prispieť v záujme oboch zmluvných strán k harmonickému rozvoju týchto vzťahov,
   V PRESVEDČENÍ, že na dosiahnutie tohto cieľa by sa mal prijať záväzok rozvíjať colnú spoluprácu,
   VZHĽADOM NA rozvoj colnej spolupráce medzi zmluvnými stranami v oblasti colných režimov,
   BERÚC DO ÚVAHY, že porušovanie colných predpisov sa dotýka hospodárskych, fiškálnych a obchodných záujmov oboch zmluvných strán, a uznávajúc dôležitosť zabezpečenia presného vymerania cla a iných daní,
   V PRESVEDČENÍ, že pomocou spolupráce medzi colnými orgánmi je možné zefektívniť opatrenia zamerané proti takémuto porušovaniu,
   UZNÁVAJÚC významnú úlohu colných orgánov a dôležitosť colných postupov pri podpore uľahčovania obchodu,
   SO ZRETEĽOM na vysokú zaangažovanosť oboch zmluvných strán v oblasti colných opatrení a spolupráce pri boji proti porušovaniu práv duševného vlastníctva,
   SO ZRETEĽOM na záväzky vyplývajúce z medzinárodných dohovorov, ktoré už zmluvné strany prijali alebo uplatňujú, ako aj na opatrenia v colnej oblasti, ktoré prijala Svetová obchodná organizácia (ďalej len „WTO“),
   SO ZRETEĽOM na odporúčanie Rady pre colnú spoluprácu (ďalej len „CCC“) o vzájomnej administratívnej pomoci z 5. decembra 1953, a
   KEĎŽE v roku 1991 Spoločné vyhlásenie o vzťahoch medzi Európskym spoločenstvom a jeho členskými štátmi a Japonskom poskytlo všeobecné usmernenia v oblasti vzťahov a stanovilo procedurálne ciele ich ďalšieho rozvoja,
   DOHODLI SA TAKTO:
   HLAVA I
   VŠEOBECNÉ USTANOVENIA
   Článok 1
   Vymedzenie pojmov
   Na účely tejto dohody:

               a)

               „colné predpisy“ znamenajú akékoľvek právne predpisy Japonska alebo Spoločenstva, ktorými sa upravuje dovoz, vývoz a tranzit tovaru a ktorými sa tovar prepúšťa do akéhokoľvek iného colného režimu vrátane zákazov, obmedzení a kontrol, ktoré patria do právomoci colných orgánov;

               b)

               „právne predpisy zmluvnej strany“ a „právne predpisy jednotlivých zmluvných strán“ znamenajú podľa konkrétneho kontextu právne predpisy Japonska alebo právne predpisy Spoločenstva;

               c)

               „colný orgán“ znamená v prípade Japonska ministerstvo financií a v prípade Spoločenstva príslušné útvary Komisie Európskych spoločenstiev, ktoré sú zodpovedné za colné otázky, ako aj colné orgány členských štátov Spoločenstva;

               d)

               „dožadujúci orgán“ znamená colný orgán zmluvnej strany, ktorý žiada o pomoc na základe tejto dohody;

               e)

               „dožiadaný orgán“ znamená colný orgán zmluvnej strany, ktorý prijíma žiadosť o pomoc na základe tejto dohody;

               f)

               „osobné údaje“ znamenajú všetky informácie súvisiace s identifikovaným alebo identifikovateľným jednotlivcom;

               g)

               „porušenie colných predpisov“ znamená akékoľvek porušenie alebo pokus o porušenie colných predpisov;

               h)

               „osoba“ znamená akúkoľvek fyzickú osobu, akúkoľvek právnickú osobu alebo akýkoľvek subjekt bez právnej subjektivity, ktorý bol založený alebo je spravovaný podľa právnych predpisov jednotlivých zmluvných strán a ktorý vykonáva dovoz, vývoz alebo tranzit tovaru, a

               i)

               „informácie“ znamenajú údaje, doklady, správy a iné oznámenia v akomkoľvek formáte vrátane ich elektronických kópií.

         Článok 2
   Územná pôsobnosť
   Táto dohoda sa vzťahuje na jednej strane na územie Japonska, na ktorom sa uplatňujú jeho colné predpisy, a na druhej strane na územia, na ktorých sa uplatňuje Zmluva o založení Európskeho spoločenstva, a to za podmienok ustanovených touto zmluvou.
   Článok 3
   Vykonávanie
   Túto dohodu vykonávajú zmluvné strany v súlade s právnymi predpismi jednotlivých zmluvných strán a v rámci dostupných zdrojov svojich colných orgánov.
   Článok 4
   Rozsah spolupráce
   1.   Colná spolupráca podľa tejto dohody zahŕňa všetky otázky týkajúce sa uplatňovania colných predpisov.
   2.   Zmluvné strany sa zaväzujú rozvíjať colnú spoluprácu prostredníctvom svojich colných orgánov. Zmluvné strany spolupracujú najmä v týchto oblastiach:

               a)

               vytváranie a udržiavanie komunikačných kanálov medzi svojimi colnými orgánmi v záujme uľahčenia bezpečnej a rýchlej výmeny informácií;

               b)

               uľahčovanie efektívnej koordinácie medzi svojimi colnými orgánmi a

               c)

               všetky ďalšie administratívne otázky súvisiace s touto dohodou, ktoré si môžu príležitostne vyžadovať spoločný postup.

         3.   Zmluvné strany sa takisto zaväzujú zintenzívniť spoluprácu prostredníctvom svojich colných orgánov s cieľom rozvíjať opatrenia na uľahčovanie obchodu v colnej oblasti v súlade s medzinárodnými normami.
   Článok 5
   Rozsah pomoci
   1.   V záujme zabezpečenia správneho uplatňovania colných predpisov si zmluvné strany prostredníctvom svojich colných orgánov navzájom pomáhajú v rámci svojej právomoci a dostupných zdrojov, a to spôsobom ustanoveným a za podmienok ustanovených v tejto dohode, najmä prostredníctvom predchádzania, vyšetrovania a boja proti porušovaniu colných predpisov.
   2.   Pomoc v colných otázkach podľa tejto dohody si navzájom poskytujú colné orgány zmluvných strán, ktoré sú zodpovedné za uplatňovanie tejto dohody. Nedotýka sa práv a povinností ani jednej zmluvnej strany v oblasti vzájomnej pomoci v trestných veciach vyplývajúcich z medzinárodných dohôd alebo z právnych predpisov jednotlivých zmluvných strán. Rovnako sa nevzťahuje na informácie získané v rámci právomocí vykonávaných na žiadosť súdnych orgánov.
   3.   Táto dohoda nezahŕňa pomoc pri vymáhaní ciel, daní alebo pokút.
   Článok 6
   Vzťah k iným medzinárodným dohodám
   1.   Ustanovenie tejto dohody sa nedotýka práv a povinností ani jednej zmluvnej strany vyplývajúcich z akýchkoľvek iných medzinárodných dohôd.
   2.   Bez ohľadu na ustanovenia odseku 1 majú ustanovenia tejto dohody prednosť pred ustanoveniami všetkých dvojstranných dohôd o colnej spolupráci a vzájomnej administratívnej pomoci v colných otázkach, ktoré boli alebo môžu byť uzatvorené medzi jednotlivými členskými štátmi Spoločenstva a Japonskom, ak sú ustanovenia uvedených dohôd nezlučiteľné s ustanoveniami tejto dohody.
   3.   Ustanovenia tejto dohody nemajú vplyv na ustanovenia Spoločenstva, ktorými sa riadi výmena informácií získaných podľa tejto dohody medzi príslušnými útvarmi Komisie a colnými orgánmi členských štátov Spoločenstva, ktoré by mohli byť predmetom záujmu Spoločenstva.
   HLAVA II
   COLNÁ SPOLUPRÁCA
   Článok 7
   Spolupráca v oblasti colných postupov
   Na účely uľahčovania zákonného pohybu tovaru si colné orgány v súlade s ustanoveniami tejto dohody vymieňajú informácie a odborné poznatky z oblasti opatrení na zlepšenie colných techník a postupov, ako aj počítačových systémov.
   Článok 8
   Technická spolupráca
   V záujme dosiahnutia týchto cieľov v súlade s ustanoveniami tejto dohody si colné orgány môžu navzájom poskytovať technickú pomoc a uskutočňovať výmenu pracovníkov a skúseností z oblasti opatrení na zlepšovanie colných techník a postupov a počítačových systémov.
   Článok 9
   Rozhovory v rámci medzinárodných organizácií
   Colné orgány sa usilujú o rozvoj a upevnenie vzájomnej spolupráce v oblastiach spoločného záujmu s cieľom uľahčenia rozhovorov o colných otázkach v rámci príslušných medzinárodných organizácií, ku ktorým patria napr. CCC a WTO.
   HLAVA III
   VZÁJOMNÁ ADMINISTRATÍVNA POMOC
   Článok 10
   Pomoc na základe žiadosti
   1.   Na žiadosť dožadujúceho orgánu poskytne dožiadaný orgán všetky príslušné informácie, ktoré mu môžu umožniť zabezpečiť správne uplatňovanie colných predpisov zmluvnej strany dožadujúceho orgánu, vrátane informácií o zistených alebo plánovaných činnostiach, ktoré predstavujú alebo by mohli predstavovať porušenie colných predpisov.
   Dožiadaný orgán na základe žiadosti oznámi dožadujúcemu orgánu najmä informácie o činnostiach, ktoré by mohli viesť k porušeniu colných predpisov zmluvnej strany dožadujúceho orgánu, napríklad o nesprávnych colných vyhláseniach alebo osvedčeniach o pôvode, faktúrach alebo iných dokladoch, o ktorých je známe alebo existuje podozrenie, že sú nesprávne alebo falšované.
   2.   Na žiadosť dožadujúceho orgánu ho dožiadaný orgán informuje:

               a)

               či tovar vyvezený z územia jednej zo zmluvných strán bol riadne dovezený na územie druhej zmluvnej strany a v prípade potreby uvedie colný režim, ktorý sa na tovar vzťahuje, a

               b)

               či tovar dovezený na územie jednej zo zmluvných strán bol riadne vyvezený z územia druhej zmluvnej strany a v prípade potreby uvedie colný režim, ktorý sa na tovar vzťahuje.

         3.   Na žiadosť dožadujúceho orgánu dožiadaný orgán v rámci právnych predpisov zmluvnej strany dožiadaného orgánu poskytne informácie a vykoná osobitný dohľad nad:

               a)

               osobami, ktoré sú dôvodne podozrivé, že sú alebo môžu byť zapojené do porušenia colných predpisov zmluvnej strany dožadujúceho orgánu;

               b)

               miestami, kde je alebo môže byť tovar uskladnený alebo spracovaný spôsobom, pri ktorom existuje dôvodné podozrenie, že je tento tovar určený na porušenie colných predpisov zmluvnej strany dožadujúceho orgánu;

               c)

               tovarom, ktorý sa prepravuje alebo sa môže prepravovať spôsobom, pri ktorom existuje dôvodné podozrenie, že je určený na porušenie colných predpisov zmluvnej strany dožadujúceho orgánu, a

               d)

               dopravnými prostriedkami, ktoré sa používajú alebo sa môžu používať spôsobom, pri ktorom existuje dôvodné podozrenie, že sú určené na porušenie colných predpisov zmluvnej strany dožadujúceho orgánu.

         Článok 11
   Pomoc z vlastnej iniciatívy
   Zmluvné strany si z vlastnej iniciatívy a v súlade s právnymi predpismi jednotlivých zmluvných strán navzájom poskytujú pomoc, ak usúdia, že je to potrebné na účely správneho uplatňovania colných predpisov, najmä v situáciách, ktoré by mohli vážne poškodiť hospodárstvo, verejné zdravie, verejnú bezpečnosť alebo podobný životne dôležitý záujem druhej zmluvnej strany, a to najmä poskytovaním získaných informácií o:

               a)

               činnostiach, ktoré predstavujú alebo sa zdá, že predstavujú porušenie colných predpisov a ktoré môžu byť zaujímavé pre druhú zmluvnú stranu;

               b)

               nových prostriedkoch alebo metódach používaných pri porušení colných predpisov;

               c)

               tovare, o ktorom je známe, že je predmetom porušenia colných predpisov;

               d)

               osobách, ktoré sú dôvodne podozrivé, že sú alebo môžu byť zapojené do porušenia colných predpisov, a

               e)

               dopravných prostriedkoch, v prípade ktorých existuje dôvodné podozrenie, že boli, sú alebo môžu byť používané pri porušení colných predpisov.

         Článok 12
   Forma a obsah žiadostí o poskytnutie pomoci
   1.   Žiadosti podľa tejto dohody sa predkladajú písomne. K žiadosti sa prikladajú doklady nevyhnutné na jej vybavenie. Na požiadanie sa z dôvodu naliehavosti situácie môžu prijímať aj ústne žiadosti, ktoré však musia byť bezodkladne písomne potvrdené.
   2.   Žiadosti podľa odseku 1 musia obsahovať tieto informácie:

               a)

               dožadujúci orgán;

               b)

               požadované opatrenie;

               c)

               predmet a dôvod žiadosti;

               d)

               čo možno najpresnejšie a najúplnejšie údaje o osobách, ktoré sú predmetom vyšetrovania;

               e)

               zhrnutie príslušných skutočností a už vykonaných vyšetrovaní a

               f)

               súvisiace právne akty.

         3.   Žiadosti sa predkladajú v jazyku, ktorý je prijateľný pre dožiadaný aj dožadujúci orgán. Táto požiadavka sa v potrebnom rozsahu môže uplatňovať na sprievodné doklady k žiadosti podľa odseku 1.
   4.   Ak žiadosť nezodpovedá uvedeným formálnym požiadavkám, je možné požiadať o jej opravu alebo doplnenie; medzičasom môže dožiadaný orgán prijať preventívne opatrenia.
   Článok 13
   Vybavovanie žiadostí
   1.   Na účely vybavenia žiadosti o pomoc dožiadaný orgán prijíma v rámci svojej právomoci a dostupných zdrojov všetky rozumné opatrenia, a to prostredníctvom poskytovania údajov, ktorými už disponuje, vykonania primeraných vyšetrovaní, alebo zabezpečenia ich vykonania.
   2.   Žiadosti o pomoc sa vybavujú v súlade s právnymi predpismi zmluvnej strany dožiadaného orgánu.
   3.   Riadne poverení úradníci dožadujúceho orgánu môžu byť so súhlasom dožiadaného orgánu a s výhradou podmienok ustanovených dožiadaným orgánom prítomní v úradných priestoroch dožiadaného orgánu na účely získania informácií súvisiacich s činnosťami, ktoré predstavujú alebo môžu predstavovať porušenie colných predpisov, ktoré dožadujúci orgán potrebuje na účely tejto dohody.
   4.   Riadne poverení úradníci dožadujúceho orgánu môžu byť so súhlasom dožiadaného orgánu a s výhradou podmienok ustanovených dožiadaným orgánom prítomní pri vyšetrovaniach špecifických prípadov vykonávaných v rámci jurisdikcie dožiadaného úradu.
   5.   V prípade, že žiadosť nemožno vybaviť, táto skutočnosť sa bezodkladne oznámi dožadujúcemu orgánu spolu s odôvodnením. Toto odôvodnenie môže byť sprevádzané príslušnými údajmi, o ktorých sa dožiadaný orgán domnieva, že by mohli dožadujúcemu orgánu pomôcť.
   6.   Dožiadaný orgán na žiadosť dožadujúceho orgánu a v prípadoch, keď to uzná za vhodné, oznámi dožadujúcemu orgánu čas a miesto úkonu, ktorý prijme na základe žiadosti o pomoc, aby sa tak umožnila koordinácia takéhoto úkonu.
   Článok 14
   Forma oznamovania informácií
   1.   Dožiadaný orgán oznámi výsledky vyšetrovaní dožadujúcemu orgánu písomne spolu s príslušnými dokladmi alebo inými podkladmi.
   2.   Tieto informácie môžu byť v elektronickej forme.
   Článok 15
   Výnimky z povinnosti poskytnúť pomoc
   1.   Pomoc možno odmietnuť alebo neposkytnúť, alebo sa na ňu môžu vzťahovať určité podmienky alebo požiadavky, v prípadoch, keď zmluvná strana dožadujúceho orgánu zastáva názor, že pomoc podľa tejto dohody by porušila suverenitu členského štátu Spoločenstva alebo Japonska, alebo jeho bezpečnosť, verejný poriadok, alebo iný zásadný záujem podľa článku 16 ods. 2.
   Každá zmluvná strana môže predovšetkým obmedziť informácie, ktoré oznamuje druhej zmluvnej strane, ak druhá zmluvná strana nie je schopná poskytnúť záruku ohľadom zachovania dôvernosti alebo obmedzenia účelov použitia informácií, o ktoré žiada prvá zmluvná strana.
   2.   Dožiadaný orgán môže pomoc neposkytnúť, ak by zasahovala do prebiehajúceho vyšetrovania vrátane vyšetrovania vykonávaného príslušnými orgánmi činnými v trestnom konaní, trestného stíhania, alebo súdneho alebo správneho konania. V takom prípade sa dožiadaný orgán poradí s dožadujúcim orgánom s cieľom určiť, či sa pomoc môže poskytnúť za podmienok, ktoré stanoví dožiadaný orgán.
   3.   V prípade, že dožadujúci orgán žiada o pomoc, ktorú by sám nemohol poskytnúť, ak by o ňu bol požiadaný, upozorní na túto skutočnosť vo svojej žiadosti. Dožiadaný orgán rozhodne o spôsobe vybavenia takejto žiadosti.
   4.   V prípadoch uvedených v odsekoch 1 a 2 musí byť rozhodnutie dožiadaného orgánu spolu s odôvodnením bezodkladne oznámené dožadujúcemu orgánu.
   Článok 16
   Výmena informácií a ich dôverný charakter
   1.   Akákoľvek informácia oznámená akoukoľvek formou podľa tejto dohody sa považuje za informáciu dôverného charakteru v závislosti od právnych predpisov jednotlivých zmluvných strán a vzťahuje sa na ňu ochrana uplatniteľná na podobný druh informácií podľa príslušných právnych predpisov zmluvnej strany colného orgánu, ktorý ich prijal a podľa zodpovedajúcich ustanovení platných pre orgány Spoločenstva, ak zmluvná strana, ktorá poskytla informácie, predtým neposkytla súhlas so sprístupnením takejto informácie.
   2.   Osobné údaje sa môžu vymieňať iba v prípade, ak sa zmluvná strana, ktorá ich má prijať, zaviaže chrániť ich minimálne spôsobom rovnocenným spôsobu, ktorý sa v tomto konkrétnom prípade uplatňuje na území zmluvnej strany, ktorá môže údaje poskytnúť. Zmluvná strana, ktorá môže poskytnúť informácie, si neuplatňuje žiadne požiadavky, ktoré sú prísnejšie ako požiadavky uplatňované na tento typ informácií v rámci jej vlastnej jurisdikcie.
   Zmluvné strany si navzájom oznamujú informácie o právnych predpisov jednotlivých zmluvných strán, prípadne vrátane právnych predpisov členských štátov Spoločenstva.
   3.   Získané informácie sa použijú iba na účely tejto dohody. V prípade, že si jedna zo zmluvných strán želá použiť tieto informácie na iné účely, musí na to vopred získať písomný súhlas od colného orgánu, ktorý tieto informácie poskytol. Na takéto použitie sa potom vzťahujú obmedzenia ustanovené týmto orgánom.
   4.   Odsek 3 nebráni použitiu informácií získaných v súlade s touto dohodou ako dôkazu v správnom konaní, ktoré sa neskôr začne v súvislosti s porušením colných predpisov. Zmluvné strany môžu preto informácie získané v súlade s ustanoveniami tejto dohody použiť ako dôkaz vo svojich zápisoch, správach a svedectvách, ako aj v rámci správnych konaní. Colný orgán, ktorý tieto informácie poskytol, bude o tomto použití informácií informovaný.
   5.   Bez toho, aby bol dotknutý odsek 3 tohto článku, colný orgán prijímajúci informácie môže, ak nie je inak informovaný colným orgánom poskytujúcim informácie, poskytnúť informácie prijaté podľa tejto dohody príslušným orgánom činným v trestnom konaní svojej zmluvnej strany. Orgány činné v trestnom konaní môžu tieto informácie použiť len v súvislosti so správnym uplatňovaním colných predpisov, a to iba za podmienok stanovených v článkoch 16 a 17 tejto dohody.
   6.   Tento článok nebráni použitiu alebo sprístupneniu informácií, ak v tomto zmysle existuje povinnosť podľa právnych predpisov zmluvnej strany colného orgánu, ktorý tieto informácie prijal. Vo všetkých prípadoch, keď je to možné, colný orgán vopred oznámi takého sprístupnenie colnému orgánu, ktorý informáciu poskytol.
   Prijímajúca zmluvná strana použije v každom vhodnom prípade všetky dostupné prostriedky, ktorými disponuje na základe svojich platných právnych predpisov, aby zachovala dôvernosť informácií a ochránila osobné údaje v prípade žiadostí tretích strán alebo iných orgánov o sprístupnenie informácií, ak sa so zmluvnou stranou, ktorá poskytla informácie, nedohodne inak.
   Článok 17
   Trestné konanie
   Informácie, ktoré colný orgán zmluvnej strany poskytol podľa tejto dohody colnému orgánu druhej zmluvnej strany, nepoužije druhá zmluvná strana v rámci trestného konania pred súdom alebo sudcom.
   Článok 18
   Výdavky na poskytovanie pomoci
   1.   Výdavky, ktoré vzniknú pri vykonávaní tejto dohody, znášajú príslušné zmluvné strany.
   2.   Ak sa pri vybavovaní žiadosti ukáže, že na ukončenie vybavovania žiadosti sú potrebné mimoriadne výdavky, colné orgány sa poradia s cieľom určiť podmienky, za ktorých možno vo vybavovaní žiadosti pokračovať.
   HLAVA IV
   ZÁVEREČNÉ USTANOVENIA
   Článok 19
   Nadpisy
   Nadpisy hláv a článkov tejto dohody slúžia len na ľahšiu orientáciu a nijako neovplyvňujú výklad tejto dohody.
   Článok 20
   Konzultácie
   Všetky otázky alebo spory súvisiace s výkladom alebo vykonávaním tejto dohody sa riešia vzájomnou konzultáciou zmluvných strán.
   Článok 21
   Spoločný výbor pre colnú spoluprácu
   1.   Týmto sa zriaďuje Spoločný výbor pre colnú spoluprácu, ktorý pozostáva z úradníkov Ministerstva financií a Ministerstva zahraničných vecí Japonska a úradníkov Európskeho spoločenstva zodpovedných za colné otázky. Ad hoc možno prizvať iných úradníkov oboch zmluvných strán s potrebnými skúsenosťami, ktoré sú relevantné z hľadiska otázok, o ktorých sa má diskutovať. Miesto, čas a program zasadnutí výboru sa stanovuje vzájomnou dohodou.
   2.   Spoločný výbor pre colnú spoluprácu sa okrem iného zaoberá týmito úlohami:

               a)

               dohliada na správne fungovanie tejto dohody;

               b)

               prijíma všetky opatrenia potrebné na colnú spoluprácu v súlade s cieľmi tejto dohody;

               c)

               vymieňa si názory na všetky otázky spoločného záujmu v oblasti colnej spolupráce vrátane budúcich opatrení a zdrojov, ktoré sú na ne určené;

               d)

               odporúča riešenia, ktoré majú prispieť k dosiahnutiu cieľov tejto dohody, a

               e)

               prijíma svoj rokovací poriadok.

         Článok 22
   Nadobudnutie platnosti a trvanie
   1.   Táto dohoda nadobúda platnosť prvým dňom mesiaca nasledujúceho po dni, kedy si zmluvné strany navzájom oznámili prostredníctvom vzájomnej výmeny diplomatických nót ukončenie postupov potrebných na tento účel.
   2.   Táto dohoda sa môže zmeniť a doplniť po vzájomnej dohode zmluvných strán prostredníctvom vzájomnej výmeny diplomatických nót. Zmeny a doplnenia nadobúdajú platnosť za rovnakých podmienok, aké sú uvedené v odseku 1, ak sa zmluvné strany nedohodnú inak.
   3.   Každá zo zmluvných strán môže túto dohodu kedykoľvek vypovedať formou písomného oznámenia druhej zmluvnej strane. Platnosť dohody sa končí tri mesiace odo dňa oznámenia jej vypovedania druhej zmluvnej strane. Žiadosti o pomoc prijaté pred vypovedaním dohody sa však vybavia v súlade s ustanoveniami tejto dohody.
   Článok 23
   Autentické texty
   Táto dohoda je vyhotovená dvojmo v jazyku anglickom, bulharskom, českom, dánskom, estónskom, fínskom, francúzskom, gréckom, holandskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom, talianskom a japonskom, pričom každý text je rovnako autentický. V prípade rozdielneho výkladu má anglický a japonský text prednosť pred ostatnými textami.

      Na dôkaz toho túto dohodu podpísali riadne splnomocnení zástupcovia.
      V Bruseli dňa tridsiateho januára 2008

            Za Európskym spoločenstvo

            Za vládou Japonska


title: Rozhodnutie Rady z 22. júla 2002 ustanovujúce rámcový program policajnej a justičnej spolupráce v trestných veciach (AGIS)

text:
Dôležité právne oznámenie

|

32002D0630

Úradný vestník L 203 , 01/08/2002 S. 0005 - 0008

		Rozhodnutie Radyz 22. júla 2002ustanovujúce rámcový program policajnej a justičnej spolupráce v trestných veciach (AGIS)(2002/630/SVV)RADA EURÓPSKEJ ÚNIE,so zreteľom na Zmluvu o Európskej únii a najmä na jej článok 30 ods. 1, článok 31 a článok 34 ods. 2 písm. c),so zreteľom na iniciatívu Komisie [1],so zreteľom na stanovisko Európskeho parlamentu [2],keďže:(1) Článok 29 Zmluvy o Európskej únii uvádza, že cieľom únie je zabezpečiť občanom vysokú úroveň bezpečnosti v priestore slobody, bezpečnosti a spravodlivosti rozvíjaním spoločnej činnosti medzi členskými štátmi v oblastiach policajnej a justičnej spolupráce v trestných veciach a prevenciou a bojom proti rasizmu a xenofóbii.(2) Závery zasadnutia Európskej rady v Tampere z októbra 1999 požadujú zintenzívnenie spolupráce v prevencii a boji s kriminalitou vrátane trestnej činnosti využívajúcej nové informačné a komunikačné technológie s cieľom dosiahnutia skutočného európskeho priestoru spravodlivosti. Význam spolupráce v tejto oblasti sa opätovne zdôrazňuje v akčnom pláne nazvanom Prevencia a kontrola organizovanej kriminality: stratégia Európskej únie pre začiatok nového tisícročia [3].(3) Článok 12 rámcového rozhodnutia Rady 2001/220/SVVSVV z 15. marca 2001 o postavení obetí v trestnom konaní [4] požaduje spoluprácu medzi členskými štátmi s cieľom sprostredkovať účinnú ochranu záujmov obetí v trestnom konaní.(4) Je vhodné rozšíriť európsku dimenziu projektov na tri členské štáty alebo na dva členské štáty a kandidátsku krajinu s cieľom podporovať vytváranie partnerstiev a výmeny informácií a dobrej vnútroštátnej praxe.(5) Programy Grotius II – trestný [5], Stop II [6], Oisin II [7], Hippokrates [8] a Falcone [9], ktoré ustanovila Rada, pomohli posilniť spoluprácu medzi políciou a justíciou v členských štátoch a zlepšiť vzájomné pochopenie ich policajných, justičných, právnych a administratívnych systémov.(6) Po schválení Akčného plánu Európskej únie pre drogy (2000 až 2004) Európskou radou vo Feire sú do tohto rámcového programu začlenené aj akcie na boj proti nezákonnému obchodovaniu s drogami.(7) Ustanovenie jednotného rámcového programu, ktoré po prijatí predchádzajúcich programov výslovne žiadal Európsky parlament a rada, bude naďalej výrazne podporovať spoluprácu prostredníctvom koordinovaného a multidisciplinárneho prístupu, na ktorom sa budú zúčastňovať rôzne osoby zodpovedné za prevenciu a boj proti kriminalite na úrovni Európskej únie. Pritom je nevyhnutné zachovať vyvážený prístup medzi rôznymi aktivitami zameranými na vytvorenie priestoru slobody, bezpečnosti a spravodlivosti.(8) Je žiadúce zabezpečiť kontinuitu činností podporovaných rámcovým programom ustanovením ich koordinácie v medziach jedného rámca kompetencií, čím sa zracionalizujú postupy a zlepší sa riadenie a zvýšia sa úspory zo zvýšenej výroby. Okrem toho je potrebné plne využiť operatívne výhody programu najmä pre represívne orgány a nabádať k spolupráci medzi represívnymi orgánmi členských štátov a zabezpečiť, aby tieto orgány hlbšie prenikli do pracovných metód svojich kolegov v ostatných členských štátoch a pochopili obmedzenia, ktorými môžu byť viazané.(9) Výdavky rámcového programu majú byť porovnateľné so súčasným stropom podľa kapitoly 3 finančného výhľadu.(10) O ročných rozpočtových položkách na rámcový program má rozhodnúť rozpočtový orgán v rámci postupu zostavovania rozpočtu.(11) Je potrebné sprístupniť rámcový program pre kandidátske krajiny ako partnerov a účastníkov na projektoch financovaných v rámci programu. Kde je to vhodné, mohlo by sa počítať aj s účasťou iných štátov na tomto programe.(12) Opatrenia potrebné na realizáciu tohto rozhodnutia sa majú prijať v súlade s postupmi v ňom stanovenými za pomoci výboru.(13) Na zvýšenie pridanej hodnoty projektov realizovaných podľa tohto rozhodnutia je nevyhnutné zabezpečiť súlad a komplementárnosť medzi týmito projektmi a ostatnými formami intervencie spoločenstva.(14) Je potrebné zabezpečiť pravidelné monitorovanie a hodnotenie rámcového programu, aby sa mohla vyhodnotiť efektívnosť realizovaných projektov z hľadiska cieľov a aby v prípade potreby bolo možné znovu upraviť priority.(15) Do tohto rozhodnutia je zahrnutá finančná referenčná čiastka v zmysle odseku 34 Medziinštitucionálnej dohody zo 6. mája 1999 medzi Európskym parlamentom, radou a komisiou o rozpočtovej disciplíne a zlepšení postupu zostavovania rozpočtu [10] na celé obdobie trvania rámcového programu bez toho, aby boli týmto dotknuté právomoci rozpočtového orgánu, ako sú definované Zmluvou o založení Európskeho spoločenstva,ROZHODLA TAKTO:Článok 1Ustanovenie rámcového programu1. Toto rozhodnutie ustanovuje rámcový program na policajnú a justičnú spoluprácu v trestných veciach v kontexte priestoru slobody, bezpečnosti a spravodlivosti, ďalej len program.2. Týmto je program ustanovený na obdobie od 1. januára 2003 do 31. decembra 2007 a je možné ho predĺžiť ďalej za posledný uvedený dátum.Článok 2Ciele programu1. Program bude prispievať k všeobecnému cieľu poskytovania vysokej úrovne ochrany v priestore slobody, bezpečnosti a spravodlivosti občanom Európskej únie. V tejto súvislosti je zameraný najmä na:a) rozvíjanie, realizáciu a hodnotenie európskych politík v tejto oblasti;b) podporovanie a posilňovanie budovania sietí, vzájomnej spolupráce vo všeobecných predmetoch spoločného záujmu členských štátov, výmenu a šírenie informácií, skúseností a najlepšej praxe, miestnu a regionálnu spoluprácu a zlepšovanie a adaptáciu odbornej výučby a vedecko-technického výskumu;c) nabádanie členských štátov k zintenzívneniu spolupráce s kandidátskymi krajinami, ostatnými tretími krajinami a príslušnými regionálnymi a medzinárodnými organizáciami.2. Program bude podporovať projekty v týchto oblastiach súvisiacich s hlavou VI Zmluvy o Európskej únii:a) justičná spolupráca vo všeobecných a trestných veciach;b) spolupráca medzi represívnymi orgánmi;c) spolupráca medzi represívnymi orgánmi alebo inými štátnymi alebo súkromnými organizáciami v členských štátoch zapojenými do prevencie a boja s kriminalitou, organizovaným alebo iným spôsobom;d) spolupráca medzi členskými štátmi s cieľom dosiahnutia účinnej ochrany záujmov obetí v trestnom konaní.Článok 3Prístup k programu1. Tento program spolufinancuje projekty v trvaní najviac dvoch rokov, ktoré predložili štátne alebo súkromné inštitúcie a orgány vrátane profesijných organizácií, mimovládnych organizácií, združení, organizácií zastupujúcich obchodné, výskumné inštitúcie a inštitúcie základného vzdelávania a doškoľovacie inštitúcie; projekty budú zamerané na cieľové skupiny stanovené v odseku 3.2. Aby mali projekty nárok na spolufinancovanie, musia zahrnovať partnerov aspoň v troch členských štátoch alebo v dvoch členských štátoch a jednej kandidátskej krajine a musia mať ciele uvedené v článku 2. Kandidátske krajiny sa môžu zúčastňovať na projekte s tým, aby sa oboznámili s acquis v tejto oblasti a aby sa im dostalo pomoci pri príprave na vstup. Ostatné tretie krajiny sa tiež môžu zúčastniť, ak to bude slúžiť cieľom projektu.3. Program bude zameraný na tieto cieľové skupiny:a) právni zástupcovia: sudcovia, prokurátori, advokáti, súdni úradníci, vyšetrovatelia kriminálky, súdni zriadenci, súdni znalci, súdni tlmočníci a ostatní odborníci zapojení do súdnictva;b) funkcionári represívnych orgánov a policajti: štátne orgány v členských štátoch, ktoré sú podľa vnútroštátnych právnych predpisov zodpovední za predchádzanie, odhaľovanie a boj s trestnou činnosťou;c) funkcionári ostatných rezortov a zástupcovia združení, profesijných organizácií, výskumu a podnikania zapojení do boja a prevencie kriminality organizovaným alebo iným spôsobom;d) zástupcovia služieb pomoci obetiam vrátane štátnych rezortov zodpovedných za imigračné a sociálne služby.4. V rámci cieľov stanovených v odseku 2 môže program financovať aj:a) špecifické projekty predložené podľa odseku 1, ktoré majú osobitný význam v zmysle priorít programu alebo spolupráce s kandidátskymi krajinami;b) doplňujúce opatrenia, ako sú semináre, stretnutia expertov alebo iné činnosti s cieľom šírenia informácií získaných v rámci tohto programu.5. V rámci cieľov stanovených v článku 2 môže program takisto poskytnúť priamu finančnú pomoc na činnosti zahrnuté do ročných programov činnosti mimovládnych organizácií, ktoré spĺňajú tieto kritériá:a) musia to byť neziskové organizácie;b) musia by konštituované v súlade s právom jedného členského štátu;c) musia vykonávať činnosti európskeho rozmeru a zahrňovať spravidla najmenej polovicu členských štátov;d) ciele ich činností musia zahrňovať jeden alebo niekoľko cieľov stanovených v článku 2.Článok 4Činnosti v rámci programuProgram obsahuje tieto typy projektov:a) školenie;b) vytvorenie a spustenie systému výmen a pracovných pobytov;c) štúdium a výskum;d) šírenie výsledkov získaných v rámci programu;e) podporovanie spolupráce medzi represívnymi, justičnými orgánmi členských štátov alebo inými štátnymi alebo súkromnými organizáciami v členských štátoch zapojených do prevencie a boja s kriminalitou, napríklad poskytovaním pomoci pri budovaní sietí;f) konferencie a semináre.Článok 5Financovanie programu1. Finančná referenčná čiastka na realizáciu tohto programu na obdobie rokov 2003 až 2007 bude 65 mil. EUR.Ročné rozpočtové položky schvaľuje rozpočtový orgán v rámci limitov finančného výhľadu.2. Spolufinancovanie projektu týmto programom je podmienené tým, že nie je nijako ináč financovaný iným programom zo všeobecného rozpočtu Európskej únie.3. Za finančnými rozhodnutiami nasledujú zmluvy o poskytnutí finančnej podpory medzi Komisiou a organizátormi. Finančné rozhodnutia a z nich vyplývajúce zmluvy podliehajú finančnej kontrole Komisie a revíziám účtovného dvora.4. Podiel finančnej podpory zo všeobecného rozpočtu spoločenstva nepresiahne 70 % nákladov projektu.5. Špecifické projekty a doplňujúce opatrenia uvedené v článku 3 ods. 4 a činnosti uvedené v článku 3 ods. 5 môžu byť však financované do 100 %, až po strop 10 % celkového finančného balíka prideleného ročne na program na špecifické projekty podľa článku 3 ods. 4 písm. a) a do 5 % na doplňujúce opatrenia podľa článku 3 ods. 4 písm. b).Článok 6Realizácia programu1. Komisia je zodpovedná za riadenie a realizáciu programu v spolupráci s členskými štátmi.2. Program riadi Komisia v súlade s finančným nariadením uplatniteľným na všeobecný rozpočet Európskych spoločenstiev.3. Na realizáciu programu Komisia:a) pripraví ročný pracovný program obsahujúci špecifické ciele, predmetné priority a ak je to potrebné, zoznam špecifických projektov a doplňujúcich opatrení; program bude rovnomerne rozdelený medzi oblasti špecifikované v článku 2 ods. 2, pričom najmenej 15 % ročného financovania bude venovaných na každú z oblastí špecifikovaných v pododsekoch a), b) a c) tohto odseku;b) vyhodnotí a urobí výber predložených projektov a zabezpečí ich riadenie.4. Posúdenie návrhov predložených organizátormi sa uskutoční v súlade s poradenským postupom ustanoveným v článku 8. Posúdenie ročného pracovného programu, špecifických projektov a doplňujúcich opatrení (uvedené v článku 3 ods. 4 a činnosti uvedené v článku 3 ods. 5) sa uskutoční v súlade s postupom riadenia ustanoveným v článku 9.5. Komisia vyhodnotí a urobí výber projektov predložených organizátormi pod podmienkou, že sú zlučiteľné s príslušnými zásadami politiky, na základe týchto kritérií:a) súlad s cieľmi programu,b) európska dimenzia projektu a rámec pre účasť kandidátskych krajín,c) zlučiteľnosť so začatou alebo plánovanou prácou v rámci politických priorít Európskej únie v oblasti justičnej spolupráce vo všeobecnosti a v trestných veciach,d) v akom rozsahu projekt dopĺňa minulé, súčasné alebo budúce projekty spolupráce,e) schopnosť organizátora realizovať projekt,f) neodmysliteľná kvalita projektu v zmysle jeho koncepcie, organizácie, prezentácie a očakávaných výsledkov,g) výška dotácie požadovanej podľa programu a úmernosť k očakávaným výsledkom,h) účinok očakávaných výsledkov na ciele programu.Článok 7Výbor1. Komisii pomáha výbor zložený zo zástupcov z členských štátov a predsedá mu zástupca Komisie, ďalej len výbor.2. Tento výbor prijme svoj rokovací poriadok na návrh predsedu na základe štandardného rokovacieho poriadku, ktorý bol uverejnený v Úradnom vestníku Európskych spoločenstiev.3. Po zasadnutiach výboru môže Komisia prizývať zástupcov z kandidátskych krajín na informatívne zasadnutia.Článok 8Poradenský postup1. Kde je odkaz na tento článok, tam zástupca Komisie predloží výboru návrh opatrení, ktoré je potrebné prijať. Výbor doručí svoje stanovisko k návrhu v lehote, ktorú môže stanoviť predseda podľa naliehavosti veci, v prípade potreby hlasovaním.2. Stanovisko sa zaznamená do zápisnice; každý štát môže požiadať, aby bolo jeho stanovisko zaznamenané do zápisnice.3. Komisia venuje najväčšiu možnú pozornosť stanovisku, ktoré doručil výbor. Komisia informuje výbor o spôsobe, akým bolo toto stanovisko vzaté do úvahy.Článok 9Postup riadenia1. Kde je odkaz na tento článok, zástupca Komisie predloží výboru návrh opatrení, ktoré treba prijať. Výbor doručí svoje stanovisko k návrhu v lehote, ktorú môže stanoviť predseda podľa naliehavosti veci. Na stanovisku sa uznáša väčšina stanovená v článku 205 ods. 2 Zmluvy o založení Európskeho spoločenstva, ak ide o rozhodnutia, kde sa vyžaduje ich prijatie Radou na návrh Komisie. Hlasy zástupcov členských štátov vo výbore sa vážia spôsobom, ako je ustanovené v tomto článku. Predseda nehlasuje.2. Komisia prijme opatrenia, ktoré sa uplatnia okamžite. Ak však nie sú tieto opatrenia v súlade so stanoviskom výboru, Komisia ich bezodkladne oznámi Rade. V takomto prípade môže Komisia pozastaviť uplatňovanie opatrení, o ktorých rozhodla, na obdobie troch mesiacov od dátumu takéhoto oznámenia.3. Rada, konajúc kvalifikovanou väčšinou, môže prijať odlišné rozhodnutie v lehote stanovenej v odseku 2.Článok 10Súlad a komplementárnosťKomisia v spolupráci s členskými štátmi zabezpečí, aby projekty dopĺňali ostatné politiky spoločenstva a boli v súlade s nimi.Článok 11Monitorovanie a hodnotenie1. Komisia pravidelne monitoruje program. Informuje Európsky parlament o prijatom pracovnom programe a o zozname spolufinancovaných projektov a Európskemu parlamentu a rade predloží:a) výročnú správu o realizácii programu. Prvá správa sa predloží do 30. júna 2004;b) predbežné hodnotenie realizácie programu do 30. júna 2005.c) oznámenie o pokračovaní programu, v prípade potreby sa pripojí príslušný návrh, do 30. septembra 2006.d) konečné hodnotenie celého programu do 30. júna 2008.Článok 12Nadobudnutie účinnostiToto rozhodnutie nadobúda účinnosť dňom jeho uverejnenia v Úradnom vestníku Európskych spoločenstiev.V Bruseli 22. júla 2002Za RadupredsedaP. S. Møller[1] Ú. v. ES C 51 E, 26. 2. 2002, s. 345.[2] Stanovisko doručené 9. apríla 2002 (dosiaľ neuverejnené v Úradnom vestníku).[3] Ú. v. ES C 124, 3. 5. 2000, s. 1.[4] Ú. v. ES L 82, 22. 3. 2001, s. 1.[5] Ú. v. ES L 186, 7. 7. 2001, s. 1 (Grotius II – trestný).[6] Ú. v. ES L 186, 7. 7. 2001, s. 7 (Stop II).[7] Ú. v. ES L 186, 7. 7. 2001, s. 4 (Oisin II).[8] Ú. v. ES L 186, 7. 7. 2001, s.11.[9] Ú. v. ES L 99, 31. 3. 1998, s. 8.[10] Ú. v. ES C 172, 18. 6. 1999, s. 1.--------------------------------------------------


title: Rozhodnutie Dozorného orgánu EZVO č. 198/03/COL z 5. novembra 2003, ktorým sa štyridsiatykrát menia a dopĺňajú procesné a hmotné pravidlá v oblasti štátnej pomoci vynechaním kapitol o malých a stredných podnikoch, pomoci de minimis, pomoci vzdelávaniu a pomoci zamestnanosti

text:
               12.5.2005

               SK

               Úradný vestník Európskej únie

               L 120/39

      ROZHODNUTIE DOZORNÉHO ORGÁNU EZVO
   č. 198/03/COL
   z 5. novembra 2003,
   ktorým sa štyridsiatykrát menia a dopĺňajú procesné a hmotné pravidlá v oblasti štátnej pomoci vynechaním kapitol o malých a stredných podnikoch, pomoci de minimis, pomoci vzdelávaniu a pomoci zamestnanosti
   DOZORNÝ ORGÁN EZVO,
   so zreteľom na Dohodu o Európskom hospodárskom priestore (1), najmä na jej články 61 až 63 a protokol 26,
   so zreteľom na Dohodu medzi štátmi EZVO o zriadení dozorného orgánu a Súdneho dvora (2), najmä na jej článok 24, článok 5 ods. 2 písm. b) a článok 1 v časti I protokolu 3,
   keďže podľa článku 24 dohody o dozore a súde Dozorný orgán EZVO uvedie do platnosti ustanovenia Dohody o EHP týkajúce sa štátnej pomoci;
   keďže podľa článku 5 ods. 2 písm. b) dohody o dozore a súde Dozorný orgán EZVO vydáva oznámenia alebo usmernenia o otázkach, ktorými sa zaoberá Dohoda o EHP, pokiaľ to táto dohoda alebo dohoda o dozore a súde výslovne ustanovuje alebo pokiaľ to Dozorný orgán EZVO pokladá za nevyhnutné;
   pripomínajúc procesné a hmotné pravidlá v oblasti štátnej pomoci (3), prijaté 19. januára 1994 Dozorným orgánom EZVO (4);
   keďže 12. januára 2001 Európska komisia prijala nariadenie (ES) č. 68/2001 o uplatňovaní článkov 87 a 88 Zmluvy o založení ES na pomoc vzdelávaniu (5);
   keďže 12. januára 2001 Európska komisia prijala nariadenie (ES) č. 69/2001 o uplatňovaní článkov 87 a 88 Zmluvy o založení ES na pomoc de minimis
       (6);
   keďže 12. januára 2001 Európska komisia prijala nariadenie (ES) č. 70/2001 o uplatňovaní článkov 87 a 88 Zmluvy o založení ES na pomoc malým a stredným podnikom (7);
   keďže 12. decembra 2002 Európska komisia prijala nariadenie (ES) č. 2204/2002 o uplatňovaní článkov 87 a 88 Zmluvy o založení ES na pomoc zamestnanosti (8);
   keďže tieto nariadenia sú tiež dôležité pre Európsky hospodársky priestor a boli rozhodnutiami spoločného výboru zahrnuté do prílohy XV k Dohode o EHP (9);
   keďže odôvodnenie 4 nariadení týkajúcich sa pomoci vzdelávaniu, pomoci malým a stredným podnikom a pomoci zamestnanosti jasne stanovuje, že existujúce usmernenia a rámce v oblastiach, na ktoré sa v súčasnosti nariadenia vzťahujú, prestávajú platiť od nadobudnutia účinnosti nariadení;
   keďže z tohto dôvodu zodpovedajúce kapitoly 10 o malých a stredných podnikoch, 18 o pomoci zamestnanosti a 18 A o pomoci vzdelávaniu v usmerneniach štátnej pomoci už nie sú ďalej relevantné a mali by sa vynechať;
   keďže napriek chýbajúcej jasnej formulácii v nariadení (ES) č. 69/2001 o pomoci de minimis sa to isté týka kapitoly 12 usmernení o štátnej pomoci, pretože nariadenie sa komplexne vzťahuje na všetky pravidlá týkajúce sa pomoci de minimis;
   keďže sa v rámci celého Európskeho hospodárskeho priestoru má zabezpečiť jednotné uplatňovanie pravidiel štátnej pomoci EHP;
   po porade s Európskou komisiou;
   pripomínajúc, že Dozorný orgán EZVO konzultoval v tejto veci so štátmi EZVO na multilaterálnom stretnutí 20. júna 2003,
   PRIJAL TOTO ROZHODNUTIE:

               1.

               Usmernenia o štátnej pomoci sa menia a dopĺňajú vynechaním týchto kapitol:

                           —

                           kapitoly 10 o pomoci malým a stredným podnikom,

                           —

                           kapitoly 12 o pravidle de minimis a jeho uplatňovaní,

                           —

                           kapitoly 18 o pomoci zamestnanosti,

                           —

                           kapitoly 18 A o pomoci vzdelávaniu.

               2.

               Štátom EZVO sa informácie poskytujú listom spolu s kópiou tohto rozhodnutia.

               3.

               Európskej komisii sa informácie poskytnú v súlade s písm. d) protokolu 27 Dohody o EHP prostredníctvom kópie tohto rozhodnutia.

               4.

               Toto rozhodnutie sa uverejní v oddiele EHP a v dodatku EHP k Úradnému vestníku Európskej únie.

               5.

               Text tohto rozhodnutia v anglickom jazyku je autentický.

      V Bruseli 5. novembra 2003

            Za Dozorný orgán EZVO

            predseda

         Einar M. BULL

            člen kolégia

         Hannes HAFSTEIN

      (1)  Ďalej len Dohoda o EHP.

      (2)  Ďalej len dohoda o dozore a súde.

      (3)  Ďalej len usmernenia o štátnej pomoci.

      (4)  Pôvodne uverejnené v Ú. v. ES L 231, 3.9.1994, a v jeho dodatku EHP č. 32 v ten istý deň, naposledy zmenené a doplnené rozhodnutím kolégia č. 197/03/COL z 5. novembra 2003 (zatiaľ neuverejnené).

      (5)  Ú. v. ES L 10, 13.1.2001, s. 20. Nariadenie naposledy zmenené a doplnené nariadením (ES) č. 363/2004 (Ú. v. EÚ L 63, 28.2.2004, s. 20).

      (6)  Ú. v. ES L 10, 13.1.2001, s. 30.

      (7)  Ú. v. ES L 10, 13.1.2001, s. 33. Nariadenie naposledy zmenené a doplnené nariadením (ES) č. 363/2004.

      (8)  Ú. v. ES L 337, 13.12.2002, s. 3.

      (9)  Nariadenie (ES) č. 68/2001 týkajúce sa pomoci vzdelávaniu bolo zahrnuté ako bod 1d prílohy XV, nariadenie (ES) č. 69/2001 týkajúce sa pomoci de minimis bolo zahrnuté ako bod 1e prílohy XV, nariadenie (ES) č. 70/2001 o pomoci malým a stredným podnikom bolo zahrnuté ako bod 1f, všetky rozhodnutím spoločného výboru č. 88/2002 (Ú. v. ES L 266, 3.10.2002, s. 56, a dodatkom EHP č. 49, 3.10.2002, s. 42). Nariadenie (ES) č. 2204/2002 o pomoci zamestnanosti bolo zahrnuté ako bod 1g prílohy XV rozhodnutím spoločného výboru č. 83/2003 (Ú. v. EÚ L 257, 9.10.2003, s. 39).


title: Rozhodnutie Rady z 11. mája 1999 o vymenovaní člena odvolacej Komisie Úradu pre harmonizáciu vnútorného trhu (ochranné známky a dizajny) (1999/C 146/01)

text:
Dôležité právne oznámenie

|

31999D0527(01)

Úradný vestník C 146 , 27/05/1999 S. 0001 - 0001

		Rozhodnutie Radyz 11. mája 1999o vymenovaní člena odvolacej Komisie Úradu pre harmonizáciu vnútorného trhu (ochranné známky a dizajny)(1999/C 146/01)RADA EURÓPSKEJ ÚNIE,so zreteľom na Zmluvu o založení Európskeho spoločenstva,so zreteľom na rozhodnutie Rady (ES) č. 40/94 z 20. decembra 1993 o obchodnej ochrannej známke spoločenstva [1], a najmä na jej články 120 a 131,so zreteľom na kandidatúru predloženú správnou radou Úradu pre harmonizáciu vnútorného trhu (obchodné značky a vzory) 14. apríla 1999,ROZHODLA TAKTO:Článok 1Týmto sa menuje pán Walter Peeters, narodený v Turnhoute (Belgicko) 14. júla 1944, za člena odvolacej komisie Úradu pre harmonizáciu vnútorného trhu (ochranné známky a dizajny) na obdobie piatich rokov.Článok 2Dátum, od ktorého sa začne päťročné obdobie, uvedené v článku 1, určí správna Rada Úradu pre harmonizáciu vnútorného trhu (obchodné značky a vzory).V Bruseli 11. mája 1999Za RadupredsedaL. Schomerus[1] Ú. v. ES L 11, 14.1.1994, s. 1. Nariadenie zmenené a doplnené nariadením (ES) č. 3288/94 (Ú. v. ES L 349, 31.12.1994, s. 83).--------------------------------------------------


title: 48. zmena a doplnenie usmernení o štátnej pomoci — Rozhodnutie Dozorného orgánu EZVO navrhnúť vhodné opatrenia

text:
               14.4.2005

               SK

               Úradný vestník Európskej únie

               C 90/10

         48. zmena a doplnenie usmernení o štátnej pomoci
   Rozhodnutie Dozorného orgánu EZVO navrhnúť vhodné opatrenia
   (2005/C 90/05)
   Dátum prijatia:
   Štát EZVO: —
   Prípad č.: 47811
   Názov: Zmena a doplnenie usmernení o štátnej pomoci, kapitola 16 „Štátna pomoc na záchranu a reštrukturalizáciu firiem v ťažkostiach“ nahradením kapitoly 16 novým textom a návrh vhodných opatrení.
   Právny základ: Rozhodnutie kolégia č. 305/04/COL
   Rozhodnutie: Vhodné opatrenia navrhnuté dozorným orgánom a prijaté štátmi EZVO sú nasledovné:
   upraviť existujúce schémy pomoci týkajúce sa štátnej pomoci, na ktorú sa vzťahuje zmenená a doplnená kapitola 16 usmernení dozorného orgánu o štátnej pomoci tak, aby boli v súlade s usmerneniami najneskôr do 1. júna 2005.


title: Žiadosť o zbavenie poslaneckej imunity Hannesa Swobodu Rozhodnutie Európskeho parlamentu z  22. apríla 2009 o žiadosti o zbavenie imunity Hannesa Swobodu (2009/2014(IMM))

text:
               8.7.2010

               SK

               Úradný vestník Európskej únie

               CE 184/137

         Streda 22. apríla 2009Žiadosť o zbavenie poslaneckej imunity Hannesa Swobodu
   P6_TA(2009)0236
   Rozhodnutie Európskeho parlamentu z 22. apríla 2009 o žiadosti o zbavenie imunity Hannesa Swobodu (2009/2014(IMM))
   2010/C 184 E/31

      Európsky parlament,
   so zreteľom na žiadosť Zemského súdu pre trestnoprávne záležitosti vo Viedni z 5. decembra 2008 o zbavenie imunity Hannesa Swobodu, ktorá bola doručená 20. januára 2009 a oznámená na plenárnej schôdzi 5. februára 2009,
   po vypočutí Hannesa Swobodu v súlade s článkom 7 ods. 3 rokovacieho poriadku,
   so zreteľom na články 9 a 10 Protokolu o výsadách a imunitách Európskych spoločenstiev z 8. apríla 1965, ako aj na článok 6 ods. 2 Aktu o všeobecných a priamych voľbách poslancov Európskeho parlamentu z 20. septembra 1976,
   so zreteľom na rozsudky Súdneho dvora Európskych spoločenstiev z 12. mája 1964 a z 10. júla 1986 (1),
   so zreteľom na článok 57 spolkového ústavného zákona Rakúskej republiky,
   so zreteľom na článok 6 ods. 2 a článok 7 rokovacieho poriadku,
   so zreteľom na správu Výboru pre právne veci (A6-0190/2009),

               1.

               nezbavuje Hannesa Swobodu imunity;

               2.

               poveruje svojho predsedu, aby toto rozhodnutie a správu gestorského výboru ihneď postúpil príslušnému orgánu Rakúskej republiky.

      (1)  Vec 101/63, Wagner/Fohrmann a Krier, Zb. 1964, s. 383, a vec 149/85, Wybot/Faure a iní, Zb. 1986, s. 2391.